«Террористхэр» псынщIэу лъэныкъуэ ирагъэзащ
КъБР-м и оперативнэ штабым и унафэм щIэт къарухэм я зыгъэсэныгъэ Налшык къалэм и аэропортым фокIадэм и 24-м щрагъэкIуэкIащ, хьэуа транспортым, абы пыщIа IуэхущIапIэхэм щалэжьыну ягъэхьэзыр террорист щIэпхъаджагъэхэр къызэрызэпыудыпхъэм теухуауэ.
Ягъэува планым тету IэщэкIэ зэщIэузэда «террорист» гупым аэропортым и пэшхэм ящыщ зы яубыдри, абы щIэс цIыхухэр гъэр къащIащ. ПIащIэгъуэкIэ а щIыпIэм къэсащ ФСБ-м, МВД-м, МЧС-м я подразделенэхэр. ЩыIэ хабзэхэм тету абыхэм аэропортым и унэр къаухъуреихьащ икIи пэшхэм щызэхуэса гъуэгурыкIуэхэмрэ лэжьакIуэхэмрэ къыщIагъэIэпхъукIащ.
Егъэджэныгъэр зэрырагъэкIуэкI планым къызэрыщагъэлъэгъуамкIэ, «щIэпхъаджащIэхэм» зэрепсэлъам зыри кърикIуакъым, абы къыхэкIыу «террористхэр» лъэныкъуэ ирагъэзу, абыхэм яубыда цIыхухэр къарукIэ къыIащIагъэкIыжыну унафэ къащтащ. А Iуэхум хабзэхъумэхэм я гупым хэтам тригъэкIуэдар секунд бжыгъэщ.
Мы зыгъэсэныгъэм къыщапщытащ КъБР-м и Оперативнэ штабым хиубыдэ IэнатIэ псори зэрызэдэлажьэр, абыхэм техникэмрэ Iэмэпсымэмрэ къызэра-гъэсэбэпыр. Iуэхур езыгъэкIуэкIа унафэщIхэм къызэралъытамкIэ, хабзэхъумэ IэнатIэхэм я лэжьакIуэхэмрэ гъэзэщIакIуэ властым и органхэмрэ я лэжьыгъэр нэсу зэгъэуIуауэ къызэгъэпэща хъуащ.
КъБР-м и Оперативнэ штаб.
